Išdagai

Išdagai – kaimas Šakių rajono savivaldybėje, prie kelių  ir  kryžkelės, 5 km piečiau Šakių.

 Istorija 

Išdagai rašytiniuose šaltiniuose minimi 1697 m. Kaimą iki II pasaulinio karo sudarė pavienės sodybos-vienkiemiai, per Antrąjį pasaulinį karą beveik visos kaimo sodybos sudegė. Prie gyvenvietės yra išlikę 4 prieš karą statyti kariniai fortifikacijos statiniai – Molotovo linijos bunkeriai (dotai), kurie priklausė Kauno fortifikaciniam rajonui. Traukiantis vokiečiams, beveik visa kaimo teritorija buvo užminuota. Šiandien vis dar randama įvairių (minosvaidžio, priešpėstinių ar net prieštankinių) minų.

Nepriklausomybės laikotarpio pabaigoje vieno komplekto Išdagų mokykloje mokytojai keitėsi dažnai. Vaikus mokė Ona Garbštienė, 1940 m. ją pakeitė Elena Olekaitė. Vėl mokytojai keitėsi 1941 m. rudenį. Nuo spalio 1 d. Išdagų mokykloje pradėjo mokytojauti Albina Kazlauskaitė. Ji 1940 m. buvo baigusi Marijampolės mokytojų seminariją. Išdagų mokyklą inspektorius aplankė 1941 m. lapkričio mėnesį. Tada A. Kazlauskaitė turėjo 24 auklėtinius iš visų skyrių. Kartu su vyresniais mokiniais buvo mokomi du pirmojo skyriaus vaikai. 1942 m. mokytoja gyveno Striūpų kaime. Gali būti, kad tuomet Išdagų mokyklos pavadinimą turėjusi švietimo įstaiga veikė ne Išdagų kaime. 1955 m. įsteigta pradžios mokykla. Nuo 2003 m. Šakių „Aukuro“ mokyklos pradinis skyrius. Dabar skyrius yra uždarytas, artimiausios mokyklos yra Šakių „Varpo“ mokykla, Šakių „Žiburio“ gimnazija, Sintautų pagrindinė mokykla. 

1950–1992 m. valstybinio sodininkystės ūkio (atskirais laikotarpiais vadinosi Šakių vaismedžių medelynas, Šakių sodininkystės-daržininkystės tarybinis ūkis) centrinė gyvenvietė. Tuo laiku buvo pastatyti būtiniausi pastatai: kontora, mokykla, parduotuvė, kultūros namai, mechaninės dirbtuvės, garažai, fermos. Veikė vaikų darželis, aplinkui plytėjo sodai. Vėliau, iki 1989 m., sparčiai plėtėsi individualių namų statyba, taip pat pastatyti keli daugiabučiai namai bei bendrabutis su vandentiekiu, kanalizacija, telefono ryšiu, centriniu šildymu. Įrengtos, išasfaltuotos ir apšviestos 8 gatvės. Nuo įsikūrimo 2003 m., veikia kaimo bendruomenė- Išdagų bendruomenės centras, kurio projektų dėka sutvarkytas parkelis gyvenvietės centre su lauko įrenginiais bei akmens ir medžio skulptūromis, suremontuotos bendruomenės patalpos. Taip pat kaime yra parduotuvė "Aibė". 

 Gyventojai 

 Galerija 

 Šaltiniai 

Kategorija:Šakių rajono savivaldybės gyvenvietės